ORDE do 1 de xuño de 2005 pola que se clasifica como de interese cultural a Fundación Santos San Cristóbal.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 01/07/2005

Visto o expediente de clasificación da Fundación Santos San Cristóbal, con domicilio en Mondoñedo (Lugo).
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Santos San Cristóbal foi constituída en escritura pública outorgada en Foz (Lugo) o día vinte e cinco de xaneiro de dous mil cinco, ante o notario Francisco Manuel Mariño Pardo, co número oitenta e catro do seu protocolo por Santos San Cristóbal Sebastián. Esta escritura foi rectificada por outra de data catorce de abril de dous mil cinco outorgada ante o mesmo notario, co número catrocentos do seu protocolo.
3. A fundación, segundo establece o artigo seis dos estatutos, ten como obxecto:
a) A conservación do patrimonio artístico, histórico, documental, manuscritos, notas, debuxos de Santos San Cristóbal Sebastián, así como dos seus obxectos persoais e de obras artísticas que lle pertenceron así como os dereitos que dela derivan. Isto inclúe as pezas que están depositadas no museo catedralicio e diocesano de Mondoñedo.
b) O estudo e difusión da obra de Santos San Cristóbal Sebastián, é dicir, as literaturas fantásticas, a defensa do patrimonio, a recuperación e posta en valor da arte, e o potenciamento da creación artística e literaria, a pedagoxía, así como o estudo de diferentes aspectos da literatura, cultura e as dimensións histórico-antropolóxicas da identidade galaica e sudamericana.
4. O padroado da fundación estará integrado por Santos San Cristóbal Sebastián como presidente, Modesto Rivera Franco como vicepresidente, José Isidro Fernández Villalba como secretario, Marcos Maceira Erias, como tesoureiro, María Isabel Fernández Balseiro, como xerente, e Serxio Carreira Tribo, Marcelino Villarino Cageao, Ivan Alvite, Trinidad Otero Legide, como vogais.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública, proposta de clasificación como de interese cultural da Fundación Santos San Cristóbal, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura, Comunicación Social e Turismo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba
o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 31 de maio de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO
Clasificar como de interese cultural a Fundación Santos San Cristóbal adscribíndoa á Consellería de Cultura, Comunicación Social e Turismo, que exercerá plenamente o protectorado sobre ela.
Santiago de Compostela, 1 de xuño de 2005.
Jaime Pita Varela
Conselleiro da Presidencia, Relacións
Institucionais e Administración Pública